Diari Oficial de la Generalitat Valenciana


Sumari del DOGV 8396, del 03-10-2018 (2018/9117)

DECRET 153/2018, de 21 de setembre, del Consell, sobre el règim transitori d'aplicació per les universitats públiques valencianes de les retribucions addicionals del professorat universitari.
-----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/09/21/153/dof/vci/html**

### Dades del document

Número de DOGV
:   8396

Data del DOGV
:   03-10-2018

Secció del DOGV
:   I. DISPOSICIONS GENERALS

Número del document
:   2018/9117


Data del document
:   21-09-2018

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * personal docent
    * personal d'investigació
    * salari
    * legislació
    * universitat
    * contractació de personal
    * personal contractat
    * remuneració del treball

DECRET 153/2018, de 21 de setembre, del Consell, sobre el règim transitori d'aplicació per les universitats públiques valencianes de les retribucions addicionals del professorat universitari. [2018/9117]  
PREÀMBUL  
  
El Decret 174/2002, de 15 d'octubre, del Consell, sobre el règim i les retribucions del personal docent i investigador laboral contractat de les universitats públiques valencianes i sobre les retribucions addicionals del professorat universitari, regula, pel que fa a les retribucions addicionals, la possibilitat que les universitats públiques competència de la Generalitat, en el marc de les disponibilitats pressupostàries i del límit del cost de personal autoritzat pel Consell, assignen retribucions addicionals al professorat en funció de mèrits de docència, investigació i gestió, acreditats per la Comissió Valenciana d'Acreditació i Avaluació de la Qualitat - actualment, l'Agència Valenciana d'Avaluació i Prospectiva-, i regulen els termes, les condicions, els requisits i les quanties d'aquestes.  
La disposició transitòria sisena de l'esmentat Decret 174/2002, de 15 d'octubre, del Consell, va fixar un període de temps que permetia a les universitats aplicar l'anterior sistema de retribucions addicionals, regulat en l'article 46 de la Llei orgànica 11/1983, de 25 d'agost, de reforma universitària, mentre s'adaptaven al nou sistema d'incentivament del professorat mitjançant els complements retributius addicionals. Aquest període transitori va ser ampliat per diversos decrets del Consell fins al 31 de desembre de 2017, pel Decret 97/2015, de 19 de juny.  
  
En conseqüència, transcorreguts els terminis previstos en els decrets abans esmentats sense que s'haja produït la total adaptació prevista, així com tenint present l'actual conjuntura econòmica, és necessari establir per a les universitats públiques valencianes un nou termini que els permeta aplicar l'anterior sistema de retribucions addicionals, ja que culmina el procés d'adaptació i s'hi incorpora pràcticament la pròxima planificació financera, fet pel qual es considera adequat el manteniment de l'anterior règim transitori de retribucions complementàries fins al 31 de desembre de 2018 i fins que es produïsca la negociació i l'aprovació de la nova norma que regule el règim dels complements retributius addicionals del professorat universitari.  
  
Aquest decret es dicta a l'empara del que es disposa en l'article 53 de l'Estatut d'Autonomia de la Comunitat Valenciana; en la disposició final tercera de la Llei orgànica 6/2001, de 21 de desembre, d'universitats, i en la disposició final setena de la Llei orgànica 4/2007, de 12 d'abril, per la qual es modifica l'anterior llei orgànica.  
Per tot això, una vegada recaptats els informes preceptius i concedida l'audiència a les universitats i a les organitzacions sindicals, a proposta del conseller d'Educació, Investigació, Cultura i Esport; informat el Consell Valencià d'Universitats i de Formació Superior de la proposta, en la sessió de 20 de juliol de 2018; conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del 21 de setembre de 2018.  
  
  
DECRETE  
  
Article únic. Règim transitori de retribucions addicionals  
1. Les universitats públiques valencianes que, amb anterioritat a l'entrada en vigor del Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, tingueren establertes retribucions addicionals de les contemplades en l'article 46.2 de la Llei orgànica 11/1983, de 25 d'agost, de reforma universitària, podran mantindre-les, si escau, fins al 31 de desembre de 2018, sense que la quantia puga superar, de manera individual, el 40 % de les retribucions que pels conceptes de sou i complement de destinació els corresponga, i es computarà, si escau, en aquest complement la quantia que resulte de l'aplicació del que es disposa en l'article 33.2 de la Llei 31/1990, de 27 de desembre, de pressupostos generals de l'Estat per a 1991.  
  
2. No obstant això, si la quantia que resulta de l'aplicació dels criteris establerts en el Decret 174/2002, de 15 d'octubre, del Consell, per a les retribucions addicionals fora superior a la retribució addicional percebuda per un professor o professora d'aquestes universitats com a conseqüència de l'aplicació de l'article 46.2 de la Llei orgànica 11/1983, de 25 d'agost, de reforma universitària, tindrà dret a renunciar a aquesta última i acollir-se a aquests criteris, per a la qual cosa haurà de sol·licitar-ho al consell de govern de la universitat per a la proposta d'assignació en els termes establerts en el Decret 174/2002, de 15 d'octubre, del Consell.  
  
  
DISPOSICIÓ ADDICIONAL  
  
Única. Incidència pressupostària  
La implementació i el desenvolupament d'aquest decret no tindrà cap d'incidència en la dotació dels capítols de despesa assignats a la conselleria competent en matèria d'universitats, i en tot cas hauran de ser atesos amb els mitjans personals i materials de la conselleria competent per raó de la matèria.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o d'inferior rang que s'oposen al que es disposa en aquest decret.  
  
  
DISPOSICIONS FINALS  
  
Primera. Habilitació normativa  
S'autoritza la persona titular de la conselleria amb competència en matèria d'universitats per a dictar les disposicions i els actes necessaris per al desplegament i l'execució del que es disposa en aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana; no obstant això, els efectes s'entendran referits des del dia 1 de gener de 2018.  
  
València, 21 de setembre de 2018  
  
El president de la Generalitat,  
XIMO PUIG I FERRER  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI